钦定古今图书集成/理学汇编/学行典/第007卷 > 周子通书 > 《动静》
## 钦定古今图书集成/理学汇编/学行典/第007卷 > 周子通书 > 《动静》

“动而无静，静而无动”物也。

〈注〉“有形”则滞于一偏。

“动而无动，静而无静”，神也；

神则不离于形而不囿于形矣。

“动而无动，静而无静”，非不动不静也。

动中有静静中有动

“物则不通”，神妙万物。

结上文起下意

水阴根阳，火阳根阴，

水，阴也；而生于一，则本乎阳也。火，阳也；而生于二，则本乎阴也。所谓“神妙万物” 者如此。

五行阴阳，阴阳太极。

此即所谓“五行一阴阳，阴阳一太极” 者，以神妙万物之体而言也。

四时运行，万物终始。

此即所谓“五气顺布，四时行焉无极。” 二五妙合而凝者，以神妙万物之用而言也。

混兮辟兮，其无穷兮。

体本则一，故曰“混。” 用散而殊，故曰“辟。” 一动一静，其运如循环之无穷尽。此兼举其体用而言也。